送翟公巽赴中書舍人
作者：張耒
朝代：宋

paragraphs: 韓筋柳骨世不聞，翟公筆力回千鈞。
十年聲名滿四海，淮陽邂逅雙朱輪。
老翁空疏亦何有，察公於我意甚真。
高談亹亹雲漢上，一掃闒茸如灰塵。
夜光明月不計數，坐使衰弊生精神。
恨無金玉相報答，還家三歎嗟我貧。
青燈論文夜未分，曉聞門外送使君。
問君舍此去安往，紫皇詔歸侍玉宸。
鋒鋩發硎斷犀象，好爲明主裁絲綸。
論思獻納乃其職，况公之意常在民。
追還三代舊風采，主以事實致此文。
聖君賢相有美意，筆端與物爲陽春。